**Σχέδιο Θέσης του CCBE αναφορικά με την πρόταση Κανονισμού για τις πρακτικές εργαλειοποίησης προσώπων στον τομέα της μετανάστευσης και του ασύλου.**

Στις 14 Δεκεμβρίου 2021, η Ευρωπαϊκή Επιτροπή υπέβαλε πρόταση για Κανονισμό που στοχεύει στην αντιμετώπιση των πρακτικών εργαλειοποίησης προσώπων στον τομέα της μετανάστευσης και του ασύλου.

Αν και ο προτεινόμενος Κανονισμός θεωρητικά δεν θίγει τις γενικές αρχές και τα ανθρώπινα δικαιώματα, εντούτοις επιτρέπει παρεκκλίσεις στην περίπτωση που τα Συμβαλλόμενα Κράτη ισχυριστούν ότι επικρατούν εξαιρετικές περιστάσεις εργαλειοποίησης των προσφυγικών ροών που δεν τους επιτρέπουν να τηρήσουν τις απορρέουσες από το ευρωπαϊκό δίκαιο υποχρεώσεις τους.

Εξετάζοντας τη διατύπωση της πρότασης, το Συμβούλιο των Ευρωπαϊκών Δικηγορικών Συλλόγων εκφράζει την ανησυχία του για το γεγονός ότι η κατάσταση έκτακτης ανάγκης μπορεί να χρησιμοποιείται συχνά για την αποδυνάμωση της τήρησης των συμβατικών υποχρεώσεων των κρατών μελών όσον αφορά τα ανθρώπινα δικαιώματα.

Το Συμβούλιο των Ευρωπαϊκών Δικηγορικών Συλλόγων δεν συμφωνεί με την κατά πλάσμα δικαίου παράταση της μη πρόσβασης των μεταναστών στα δικαιώματα που κατοχυρώνει το ευρωπαϊκό δίκαιο και θεωρεί ότι η άνω πρακτική ενδέχεται να οδηγήσει σε άδικες επαναπροωθήσεις ή και κράτηση στα σύνορα.

Η αναστολή ή ο περιορισμός βασικών δικαιωμάτων πρέπει να υπόκειται σε αποτελεσματικό δικαστικό έλεγχο ως προς την αναγκαιότητα και την αναλογικότητα, λαμβάνοντας υπόψη ότι η προστασία περί απαγόρευσης βασανιστηρίων και απάνθρωπης μεταχείρισης, που παρέχεται από το άρθρο 4 του Χάρτη Θεμελιωδών Δικαιωμάτων ΕΕ καθώς και από το άρθρο 3 της ΕΣΔΑ και τη σχετική νομολογία του ΕΔΑΔ , είναι απόλυτη.

Το Συμβούλιο των Ευρωπαϊκών Δικηγορικών Συλλόγων επισημαίνει ότι η πρόσβαση σε δικηγόρο είναι απαραίτητη για την αποφυγή πανικού και σπασμωδικών ενεργειών στα σύνορα και θεωρεί αναγκαία την ενσωμάτωση σχετικής πρόβλεψης στον Κανονισμό.

Επιπλέον, η παροχή πληροφόρησης που προβλέπεται στην πρόταση, θεωρείται αναγκαίο να ενισχυθεί με την υποχρέωση των κρατών δημιουργίας ειδικών κέντρων πληροφόρησης, στα οποία, παρουσία δικηγόρων, μετανάστες και αιτούντες άσυλο θα λαμβάνουν υψηλής ποιότητας νομικές πληροφορίες στη γλώσσα που κατανοούν.

Η απόσταση από τα σύνορα στην οποία εντοπίστηκε το άτομο και η οποία ενεργοποιεί τον εν λόγω Κανονισμό πρέπει να προσδιοριστεί με σαφήνεια στο τελικό κείμενο. Το Συμβούλιο των Ευρωπαϊκών Δικηγορικών Συλλόγων θεωρεί τον περιορισμό των σημείων στα οποία μπορεί το άτομο να υποβάλει αίτηση ασύλου προβληματικό, καθώς μπορεί να εντείνει τις δυσκολίες στην διαδικασία, ακόμα και να εμποδίσει πλήρως ορισμένα δικαιούμενα πρόσωπα να ζητήσουν διεθνή προστασία.

Περαιτέρω, η μη ρητή απαγόρευση στην πρόταση της κατ’ επανάληψη προβολής εξαιρετικών περιστάσεων εργαλειοποίησης από τα κράτη ενέχει τον κίνδυνο παράτασης των παρεκκλίσεων επί έτη, κάτι που θα στερούσε τα μέτρα από τον εξαιρετικό χαρακτήρα τους.

Θεωρείται ακόμη αναγκαίο τα ένδικα μέσα επί των σχετικών δικαστικών διαδικασιών να διαθέτουν ανασταλτική δύναμη ώστε να αποφευχθεί πριν την τελική απόφαση ο κίνδυνος επιστροφής ατόμων σε χώρα όπου θα παραβιαστούν τα θεμελιώδη δικαιώματά τους.

Τέλος, εκφράζεται η ανησυχία για την πιθανότητα να συμπεριληφθεί στον Κανονισμό η δυνατότητα παρέκκλισης και σε περιπτώσεις εργαλειοποίησης από μη κρατικούς παράγοντες, αφού ένας τόσο ευρύς ορισμός θα έδινε τη δυνατότητα στα κράτη να θεωρήσουν για παράδειγμα τη διάσωση ανθρώπων στη θάλασσα από ΜΚΟ ως περίπτωση εργαλειοποίησης.